Diari Oficial de la Generalitat Valenciana


Sumari del DOGV 9933, del 10-09-2024 (2024/8745)

RESOLUCIÓ de 28 de maig de 2024, del director general d'Urbanisme, Paisatge i Avaluació Ambiental, per la qual es formula informe d'impacte ambiental del projecte d'autorització de sondeig per a captació d'aigües subterrànies en la parcel·la 235 del polígon 12 del terme municipal de Navarrés. Expedient: (3475232) 96/2024/AIA.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9933

Data del DOGV
:   10-09-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/8745

CVE
:   UTYT-U-2163-0143

Data del document
:   28-05-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * impacte ambiental

«Informe d'impacte  ambiental

Expedient: (3475232) 96/2024/AIA.

Títol: Projecte d’autorització de sondeig per a captació d'aigües subterrànies en la parcel·la 235 del polígon 12 del terme municipal de Navarrés (València).

Titular: Servicios, Acondicionamiento y Gestión 3.0, SL.

Òrgan substantiu: Servici Territorial d'Indústria, Energia i Mines de València.

Localització: polígon 12, parcel·la 235, del terme  municipal de Navarrés (València).

Tramitació administrativa

Per mitjà d’un escrit firmat en data 3 d'abril de 2024 pel cap del Servici Territorial d'Indústria, Energia i Mines de València (referència expedient ASOSUB/2023/324/46), es va donar trasllat a este òrgan ambiental de l'expedient, a fi de ser sotmés al procediment d'avaluació ambiental simplificada, de conformitat amb la Llei 21/2013, de 9 de desembre (LEA) i el Reial decret 445/2023, de 13 de juny. Entre la documentació aportada es troba:

– Projecte d'obra subterrània.

– Document ambiental.

– Sol·licitud d'avaluació d'impacte ambiental.

– Resolució de valoració preliminar de repercussions sobre la Xarxa Natura 2000.

Es rep en este òrgan ambiental des de la Confederació Hidrogràfica del Xúquer (CHJ) un informe amb data de firma 22.04.2024, de caràcter general per a totes les avaluacions d'impacte ambiental de projectes de captacions d'aigües subterrànies de menys de 7000 m³. En este es conclou que serà durant la tramitació del procediment reconegut en l'article 54.2 del text refós de la Llei d’aigües, quan l'organisme valore les afeccions de la captació. Se sol·licita la inclusió en la resolució ambiental de la condició de no poder iniciar-se les obres dels sondejos sense que prèviament s'obtinga la inscripció en el Registre d’Aigües de l'organisme de conca.

La resolució aportada, referent a la valoració preliminar de repercussions sobre la Xarxa Natura 2000, emesa amb data 18 de gener de 2024 per la Direcció General de Medi Natural i Animal, conclou indicant:

«Que el projecte no tindrà efectes apreciables sobre la Xarxa Natura 2000, considerant que no ha de sotmetre's a avaluació detallada dels seus efectes sobre la Xarxa Natura 2000, sense perjuí de les consideracions urbanístiques que siguen aplicables i del que establisca sobre este tema la normativa específica sobre aigües, sempre que els treballs es desenvolupen de la forma prevista i s'incorpore la següent mesura:

– A fi de determinar la presència d'una població d’ofegabous (Pleurodeles waltl) en la zona i evitar, si és el cas, la possible afecció del projecte sobre esta, el promotor de l'actuació haurà de contactar, amb caràcter previ a l'inici de sondeig, amb la Direcció Territorial de València d'esta Conselleria, amb la finalitat que des d'esta Direcció Territorial es confirme la presència de l'espècie i, en cas afirmatiu, es determine la necessitat que el promotor de l'actuació adopte les mesures específiques que es consideren necessàries per a garantir el manteniment dels punts d'aigua en els quals aquella fora present».

Vista la informació continguda en l'expedient, es considera que es disposa d'elements de juí suficients per a realitzar l'avaluació d'impacte ambiental simplificada.

Criteris ambientals

Per a l'emissió d'este informe d'impacte ambiental, de conformitat amb l'article 47 de la Llei 21/2013, de 9 de desembre, d'avaluació ambiental, s'han tingut en compte els criteris de l'apartat a de l'Annex III d'esta.

Característiques del projecte

L’objecte del projecte és executar un sondeig per a la captació d'aigües subterrànies en la parcel·la 235, polígon 12, del terme municipal de Navarrés (València) la superfície total de la qual és d’11.620 m² segons dades del cadastre, per a ús domèstic, on el promotor pretén dotar esta parcel·la d'uns habitatges d'ús estacional. Per a això, es necessiten aproximadament 500 m³ anuals d'aigua.

A causa de les característiques de les formacions que es preveu travessar i als diàmetres que es pretén perforar, la realització del sondeig serà mitjançant el sistema de rotopercussió. La geologia de la zona de sondeig presenta, en les seues capes més superficials, formacions de dolomies i margues dolomítiques en bancs fins. Es pretén trobar en capes més profundes les calcàries pertanyents a calcàries amb franges de tons clars amb lacazina. Ocasionalment, dolomies, roca calcarenita i margues. La perforació que es pretén realitzar  arribarà als 150 m de profunditat i el diàmetre de perforació és de 225 mm de diàmetre. S’estima que l'aqüífer es localitza entre 120 i 140 m de profunditat.  L’entubació definitiva de tota la columna del sondeig serà mitjançant una canonada de PVC, de 180 mm de diàmetre i 4 mm de grossària, en trams de 6 m, i és cega fins al nivell piezomètric (50 m aproximadament) i la resta ranurada amb un mínim del 15 % de superfície ranurada. Una vegada col·locada la canonada, s'instal·larà una bomba amb una canonada de 25 mm en la impulsió per a extraure l'aigua del pou a l'exterior.

No es requerix cap obra, accés, desbrossament ni condicionament de consideració, més que les necessàries d'implantació de la maquinària per a la seua estabilitat i operativitat. Prèviament a la realització del sondeig es realitzarà una bassa de llots i de recepció de detritus, en el mateix terreny, per a evitar que s'estenguen pels terrenys pròxims. En finalitzar els treballs, quedarà completament reblida pel mateix detritus i pels terrenys inicialment extrets que s'estendran sobre els depositats, i es deixarà la superfície restaurada. S’ha calculat un volum teòric aproximat de 6,78 m³ més el corresponent esponjament del material de detritus, obtingut en la perforació.

En finalitzar els treballs, es retiraran tots els equips i materials utilitzats durant l'obra.

L’accés al punt de sondeig es realitza des de la mateixa finca per la zona nord d'esta, sense necessitat de crear nous accessos.

En la documentació aportada, no s'ha identificat el termini d'execució previst per a la realització de les obres, una vegada obtingudes les autoritzacions necessàries.

Ubicació del projecte

La zona on es realitzarà el projecte es localitza en la parcel·la 235, polígon 12, partida Loma del Camí, del terme municipal de Navarrés (València), propietat del promotor. Les coordenades UTM que corresponen al punt són (ETRS89; Fus 30): X = 694.695; Y = 4.326.797; Z = 416 msnm.

El sondeig està situat en una zona d'ús agrícola, en sòl qualificat de sòl no urbanitzable comú SNU-C, i és compatible este tipus d'obres a causa del caràcter agrícola, segons el promotor.

El punt de perforació se situa en l'àmbit d'espais naturals protegits o pertanyents a la Xarxa Natura 2000 (ZEPA: serra de Martés – Mola de Cortes). Per això, es disposa d'informe favorable amb condicions a complir emés per l'òrgan competent en matèria de Medi Natural i Animal. Així mateix, el punt de perforació dista aproximadament uns 60 m de sòl catalogat com a forestal, i queda el promotor obligat al compliment de les normes de seguretat en prevenció d'incendis a observar en l'execució d'obres, treballs i aprofitaments forestals que es realitzen en terreny forestal o en els seus voltants que s'establixen en l'annex IX del Decret 91/2023, de 22 de juny, del Consell, pel qual s'aprova el Reglament de la Llei 3/1993, de 9 de desembre, forestal de la Comunitat Valenciana.

La zona d'actuació no es troba afectada per risc d'inundació segons la cartografia del PATRICOVA .

Atesa la classificació segons el Pla Hidrològic 2022/2027 de la Confederació Hidrogràfica del Xúquer, el sondeig captarà aigües de la massa d'aigua subterrània amb codi 080.147 Caroig Sud, la qual presenta un estat quantitatiu, qualitatiu i global bo, amb un volum de recursos disponibles 35,0 hm³.

Característiques del potencial impacte

Durant la fase d'execució, la superfície afectada serà l'ocupada pels equips de perforació, canonades, maquinària auxiliar i la bassa de llots i de recepció de detritus de la perforació. Els fluids que s'utilitzen durant la perforació seran biodegradables.

Es produiran una sèrie d'impactes a l’atmosfera que suposen la generació de sorolls i vibracions, així com emissions en forma de partícules. Cal destacar que l'àrea de perforació es localitza en una zona amb habitatges disseminats, i la zona urbana més pròxima es troba a uns 4 km de distància, segons la documentació aportada, per la qual cosa estos impactes no es preveuen significatius. Es dotarà la infraestructura de perforació de captadors de pols, i es realitzarà una revisió i neteja periòdica de la coberta vegetal pròxima.

El promotor indica que la canonada definitiva anirà cimentada en l'espai anul·lar entre canonada i paret del sondeig en el seu tram superior, en una longitud que fixarà segons les característiques de l'obra el director d’esta i la resta ranurada. Així mateix, la canonada definitiva de revestiment del sondeig haurà de sobreeixir per damunt de la superfície del terreny. Al finalitzar l'obra, es col·locarà una tapa o dispositiu de protecció de manera que no siga possible l'entrada d'objectes estranys en la perforació.

Al marge de l'aprofitament hídric, l'ús de recursos naturals resulta irrellevant en este tipus d'obres, així com la generació de residus, més enllà del detritus generat per la perforació, al qual s'afigen els materials procedents de l'excavació de la bassa de llots que, per la seua escassa magnitud, caràcter terrigen i naturalesa inerta, no constituiran un problema d'eliminació. El promotor indica en el document ambiental que disposarà d'una bassa per a la retenció del llot i detritus que sorgisca dels aqüífers. Al finalitzar els treballs, quedarà completament reblida pel mateix detritus i pels terrenys inicialment extrets que s'estendran sobre els depositats, deixant la superfície restaurada el risc d'accidents queda regulat per les normes laborals i de seguretat minera, que competixen a l'òrgan substantiu, i és poc probable que puguen arribar a tindre efectes ambientals de consideració.

L’actuació no afecta cap espai natural protegit ni pertanyent a la Xarxa Natura 2000. No es preveu un impacte significatiu sobre la vegetació, fauna ni biodiversitat, excepte el que es puga produir amb caràcter puntual i temporal durant l'execució dels treballs a causa de l'ús de la maquinària. Tampoc es preveu afecció a altres elements ambientals, ni historicoculturals coneguts o catalogats. No s'ha detectat ni es preveuen afeccions a béns culturals, restes arqueològiques ni altres elements catalogats del patrimoni cultural valencià. S’adoptaran, no obstant això, les mesures preventives i de control i seguiment per a comprovar el normal desenvolupament de les obres i per si es produïra qualsevol troballa fortuïta o situacions imprevistes.

No s'ha plantejat l'acumulació d'efectes negatius respecte a altres projectes. En tot cas, els possibles efectes hidrogeològics relatius a l'ús i consum de recursos naturals (aigua), entren en les competències directes de l'organisme de conca que intervé en el mateix tràmit de concessió d'aprofitament.

De conformitat amb l'article 123 del Reial decret legislatiu 1/2001, de 20 de juliol, pel qual s'aprova el text refós de la Llei d’aigües, no pot iniciar-se la construcció d'una obra hidràulica que comporte la concessió de nous usos de l'aigua, sense que prèviament s'obtinga o declare la corresponent concessió, autorització o reserva demanials.

Conclusió

En relació amb els criteris de l'annex III de la Llei 21/2013, de 9 de desembre, es pot concloure que el projecte, en els termes previstos, no tindrà efectes adversos significatius sobre el medi ambient i no requerix avaluació d'impacte ambiental ordinària.

Consideracions jurídiques

El projecte constituïx un supòsit d'avaluació d'impacte ambiental simplificada, d'acord amb l'article 7.2 de la Llei 21/2013, de 9 de desembre, d'avaluació ambiental, en concordança amb l'epígraf a.3r del Grup 3 de l'annex II d'esta.

L’expedient ha seguit el tràmit d'avaluació d'impacte ambiental simplificada, previst en la secció 2a, capítol 2 del títol II de la Llei 21/2013.

L’article 9.1 del Decret 147/2023, de 5 de setembre, del Consell, d'aprovació del Reglament orgànic i funcional de la Conselleria de Medi Ambient, Aigua, Infraestructures i Territori, atribuïx a la Direcció General d'Urbanisme, Paisatge i Avaluació Ambiental, la competència en avaluació ambiental estratègica i impacte ambiental, incloent-hi els sistemes indicadors i les avaluacions ambientals.

Per tot el que antecedix, a proposta del Servici d’Avaluació d'Impacte Ambiental i amb el vistiplau del subdirector general d’Avaluació Ambiental i Paisatge, fent ús de les atribucions que tinc,

RESOLC

*Primer*

Estimar que el projecte presentat per a l'autorització d'un projecte de sondeig per a la captació d'aigües subterrànies en parcel·la 235 del polígon 12 del terme municipal de Navarrés (València), promogut per Servicios, Acondicionamiento y Gestión 3.0 SL, sense perjuí de l’obtenció prèvia de les autoritzacions sectorials que li siguen aplicables, no tindrà efectes significatius sobre el medi ambient i no requerix una avaluació d'impacte ambiental ordinària. Tot això, sempre que s'ajuste a la documentació que hi ha en l'expedient, a les previsions del projecte i del document ambiental i als termes d'este informe, en particular:

1. No podran iniciar-se els treballs per a l'execució del sondeig mentres no s'haja obtingut de l'organisme de conca la concessió prèvia, autorització o s'haja obtingut la inscripció en el Registre d’Aigües.

2. Es compliran la mesures preventives i correctores establides en el document ambiental, sempre que no siguen contradictòries amb les de la present resolució. Es realitzarà la vigilància ambiental d'acord amb seguiment ambiental inclòs en el document ambiental, adaptant-lo i ampliant-lo a les determinacions de les presents condicions, de manera que es concrete el seguiment efectiu de totes la mesures preventives i correctores plantejades, definisca responsable, mètode i periodicitat dels controls i informes, així com el mètode i la forma per a la correcció de les desviacions produïdes.

3. S’haurà d'incloure en el pressupost del projecte el cost de les mesures de prevenció i correcció previstes.

4. Els treballs que es realitzen en terreny forestal i els seus voltants. L’obligació de complir el que es disposa en el plec general de normes de seguretat en prevenció d'incendis forestals a observar en l'execució d'obres i treballs que es realitzen en terreny forestal o en els seus voltants, annex IX del Decret 91/2023, de 22 de juny, del Consell, pel qual s'aprova el Reglament de la Llei 3/1993, de 9 de desembre, forestal de la Comunitat Valenciana.

5. Des de l'inici es durà a terme el control i vigilància efectiva de l'execució de les mesures específiques de prevenció i correcció definides en el document ambiental, i la correcta adequació d'estes a situacions imprevistes que es puguen produir.

6. Si durant l'execució de les obres es trobaren restes paleontològiques, arqueològiques o etnogràfiques, el promotor haurà de posar el fet en coneixement de la Conselleria de Cultura de manera immediata, adoptant les mesures pertinents per a la seua protecció i conservació de conformitat amb allò previst en els articles 63 i 65 de la Llei 4/1998, d'11 de juny, del patrimoni cultural valencià.

7. No es realitzaran actuacions de proveïment de carburant o manteniment de maquinària que puguen contaminar el sòl o les aigües subterrànies. Així mateix, els residus generats es gestionaran segons la normativa vigent i mitjançant un gestor autoritzat.

8. Els materials extrets de la perforació i els de l'excavació de la bassa de llots són de naturalesa molt similar, i tots dos inerts i innocus. Els detritus del sondeig tenen el codi LER 01 05 04 (llots i residus de perforacions que contenen aigua dolça) i el material extret de la bassa el codi LER 17 05 04 (materials naturals excavats). Els materials d'excavació disposen de regulació i gestió específica segons l'Ordre APM/1007/2017 que regula les normes de valorització de materials excavats per al seu ús en obres i operacions de rebliment diferents al lloc on es van generar. També resultaria d'aplicació el Decret 200/2004, del Consell de la Generalitat, que regula l'ús de residus inerts en obres de restauració i rebliment (art. 3.1.a). Tanmateix, als detritus del sondeig els aplicaria el Decret 200/2004, ja que l'Orde APM/1007/2007 només aplica a materials classificats amb el codi 17 05 04. En qualsevol cas, el terreny haurà de ser restaurat i quedarà amb la seua morfologia inicial.

9. Caldrà preveure que el sondeig quede habilitat i disponible per a futurs controls de piezometria i de mostreig de l'aigua subterrània, llevat que l'òrgan competent ho determine innecessari per disposar d'altres opcions o d'una xarxa suficient.

10. A fi de preservar la integritat de l'aqüífer i protegir les aigües subterrànies de l'entrada de contaminants tant en la construcció de la captació d'aigua com en el segellament i clausura del pou, s'hauran de complir les instruccions bàsiques de protecció establides en el reglament de domini públic hidràulic.

11. En el supòsit que el resultat del sondeig fora negatiu o que per diferents motius es renunciara al seu ús, s'haurà de procedir a la seua clausura i segellament, així com a la restauració del terreny quedant el punt totalment integrat en la superfície, ja que els pous abandonats o en desús constituïxen vies potencials puntuals de contaminació d'aqüífers i de riscos físics per a les persones.

*Segon*

De conformitat amb el que es preveu en l'article 47 de la Llei 21/2013, de 9 de desembre:

A. L’informe d'impacte ambiental es publicarà en el *Diari Oficial de la Generalitat Valenciana*, sense perjuí de la seua publicació en la seu electrònica de l'òrgan ambiental.

B. L’informe d'impacte ambiental perdrà la seua vigència i cessarà en la producció dels efectes que li són propis si, una vegada publicat en el *Diari Oficial de la Generalitat Valenciana*, no s'haguera procedit a l'autorització del projecte en el termini màxim de quatre anys des de la seua publicació, llevat que s'acorde la pròrroga de la vigència de l'informe d'impacte ambiental.

C. L’informe d'impacte ambiental no serà objecte de cap recurs sense perjuí dels quals, si és el cas, procedisquen en via administrativa o judicial enfront de l'acte, si és el cas, d'autorització del projecte.

*Tercer*

L’òrgan substantiu publicarà en el butlletí oficial corresponent la decisió d'autoritzar o denegar el projecte, en els termes previstos en l'article 48 de la Llei 21/2013, de 9 de desembre.

  

València, 28 de maig de 2024

Miguel Angel Ivorra Devesa

Director general d'Urbanisme, Paisatge i Avaluació Ambiental